НАРОДНО СЪБРАНИЕ
Вх. № 48-302-01-2
Дата: 06.01.2023 г.              17:41 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ

г-н ВЕЖДИ РАШИДОВ
УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  15 на Министерския съвет от 2023 г. проект на Закон за изменение и допълнение на Закона за българските лични документи.
Приложения: 
1. Мотиви към проекта на Закон за изменение и допълнение на Закона за българските лични документи.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите бележки и предложения от министерствата и ведомствата от проведеното междуведомствено съгласуване по проекта на акта.
5. Справка за постъпилите предложения и становища от проведените обществени консултации.
МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е   № 15

от     6     януари     2023 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за българските лични документи.
2. Предлага на Народното събрание да разгледа и приеме законопроекта по т. 1.
3. Министърът на вътрешните работи да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Гълъб Донев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Красимир Божанов
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за българските лични документи
(Обн., ДВ., бр. 93 от 1998 г.; изм. и доп., бр. 53, 67, 70 и 113 от 1999 г., бр. 108 от 2000 г., бр. 42 от 2001 г., бр. 45 и 54 от 
2002 г., бр. 29 и 63 от 2003 г., бр. 96, 103 и 111 от 2004 г., 
бр. 43, 71, 86, 88 и 105 от 2005 г., бр. 30, 82 и 105 от 2006 г., 
бр. 29, 46 и 52 от 2007 г., бр. 66, 88 и 110 от 2008 г., бр. 35, 47, 82 и 102 от 2009 г., бр. 26 и 100 от 2010 г., бр. 9 и 23 от 2011 г., Решение № 2 на Конституционния съд от 2011 г. – бр. 32 от 
2011 г.; изм. и доп., бр. 55 от 2011 г., бр. 21, 42 и 75 от 2012 г., 
бр. 23 и 70 от 2013 г., бр. 53 от 2014 г., бр. 14, 79 и 80 от 2015 г., бр. 33, 81, 97 и 101 от 2016 г., бр. 85 и 97 от 2017 г., бр. 14 и 24 от 2018 г., бр. 1, 12, 17, 24, 34, 58 и 101 от 2019 г., бр. 60, 69, 98 и 101 от 2020 г., бр. 21 от 2021 г. и бр. 32 от 2022 г.)

§ 1. В чл. 3 се създава ал. 5:
„(5) Административните органи, организациите, предоставящи обществени услуги, лицата, осъществяващи публични функции, и органите на съдебната власт могат да изискват представянето на документ за самоличност единствено за удостоверяване на обстоятелствата по ал. 1-4, като нямат право да изискват и да събират копия от българските лични документи по чл. 1, ал. 5, освен ако снемането на копия не е изрично предвидено в специален закон или в нормативен акт от по-висока степен като тяхно задължение за идентификация на определени категории физически лица.“
§ 2. В чл. 9 се правят следните изменения и допълнения:
1.	В ал. 2 изречение второ се заличава.
2.	В ал. 4 след думата „издал“ се поставя запетая и се добавя „а когато лицето се намира в чужбина - на съответното задгранично представителство на Република България, което го предава на органа, който го е издал“.
§ 3. В чл. 10, ал. 1 след думата „издал“ се поставя запетая и се добавя „а когато лицето се намира в чужбина - на съответното задгранично представителство на Република България“.
§ 4. В чл. 13, ал. 3 т. 3 се отменя.
§ 5. В чл. 14, ал. 1 се създава т. 11:
„11. временен паспорт за окончателно напускане на Република България.“
§ 6. В чл. 18 се правят следните изменения и допълнения:
1.	В ал. 1 т. 10 се отменя.
2.	Създава се т. 12:
„12. адрес на електронна поща.“
§ 7. В чл. 18а, ал. 3 думата „името“ се заличава.
§ 8. В чл. 20а се правят следните изменения и допълнения:
1. В ал. 2 след думите „по ал. 1“ се поставя запетая и се добавя „с изключение на този в документите за пребиваване по чл. 59, ал. 4“.
2. Алинея 3 се изменя така:
„(3) Електронният носител на информация на документите за пребиваване по чл. 59, ал. 4 съдържа данните по чл. 20, ал. 2.“
§ 9. В чл. 21 се правят следните изменения и допълнения:
1.	Алинея 1 се изменя така: 
„(1) Имената на чужденците в българските лични документи се изписват както са изписани в документите им за задгранично пътуване, с които са влезли в Република България. Когато чужденците, получили убежище, статут на бежанец или хуманитарен статут, не притежават такива документи, имената им се изписват така, както ги посочат в подписана от тях декларация пред компетентния орган.“
2.	Създава се ал. 4:
„(4) Имената на лицата по ал. 1 в българските лични документи се подреждат в следния ред: фамилно/фамилни име/имена и друго/други име/имена, без съкращения, освен когато тяхната дължина превишава предвидената техническа възможност.“
§ 10. В чл. 26, ал. 2 т. 2 се отменя.
§ 11. В чл. 29, ал. 2 след думите „получаване на удостоверение за това“ се добавя „и вписване на данните за получено или възстановено гражданство в Националната база данни „Население“. 
§ 12. В чл. 31а се правят следните изменения и допълнения:
1. В ал. 4 т. 2 се отменя.
2. Създава се нова ал. 5:
„(5) Когато заявителят не притежава документ по чл. 13, ал. 1-3, с който да удостовери самоличността си, както и когато заявителят е лице от 14- до 18-годишна възраст с родител, за когото липсват данни в Националния автоматизиран информационен фонд за българските лични документи - Национален регистър на българските лични документи, се представя удостоверителен документ за раждане.“
3. Досегашните ал. 5-7 стават съответно ал. 6-8.
§ 13. В чл. 41, ал. 3 т. 2 се отменя.
§ 14. В чл. 46 се правят следните изменения и допълнения:
1.	Досегашният текст става ал. 1 и в нея т. 2 се отменя.
2.	Създава се ал. 2:
„(2) Когато заявителят не притежава документ по чл. 13, ал. 1-3, с който да удостовери самоличността си, както и когато заявителят е лице под 18-годишна възраст с родител, за когото липсват данни в Националния автоматизиран информационен фонд за българските лични документи - Национален регистър на българските лични документи, се представя удостоверителен документ за раждане.“

§ 15. В чл. 49, ал. 1 се създава т. 9:
„9. за които основанието за издаване или ползване на дипломатически или служебен паспорт е отпаднало.“
§ 16. В чл. 51 се правят следните изменения и допълнения:
1.	В ал. 7 думите „до 90 дни“ се заменят с „до 75 дни“.
2.	Алинея 8 се изменя така:
„(8) Свидетелство за управление на моторно превозно средство се издава при ускорена услуга - до три работни дни от приемането на заявлението, което се подава само в звена „Пътна полиция“ при Столичната дирекция на вътрешните работи или в областна дирекция на Министерството на вътрешните работи при издаване на свидетелство за управление на МПС при първоначално придобиване на правоспособност за управление на МПС от определена категория (услугата се осъществява след извършване на проверка в мрежата за автоматизиран обмен на данни, като при невъзможност да бъде изпълнена, същата се трансформира в бърза или обикновена), както и при подмяна на свидетелство за управление на моторно превозно средство поради:
1. придобиване на правоспособност за управление на МПС от нова категория, или
2. възстановяване на правоспособност на водач, на когото са отнети всички контролни точки, или
3. възстановяване на правоспособност на водач, който се е отказал от притежавани от него категории, или
4. изтичане на срока на валидност и при вече изтекъл срок на валидност, или
5. подмяна на стар образец свидетелство за управление с нов, или
6. промяна в данните на водача, отнасящи се до смяна на фамилия и транслитерация, както и при издаване на дубликат.“
3. Създава се ал. 10:
„(10) Свидетелство за управление на МПС се получава лично, а по изключение, когато заявлението е било подадено лично - от упълномощено лице след представяне на нотариално заверено изрично пълномощно или от лице, чиито данни са посочени от заявителя пред длъжностното лице в заявлението при подаването му.“
§ 17. В чл. 53 , ал. 1 т. 3 и 7 се отменят.
§ 18. В чл. 63а ал. 4 се изменя така: 
„(4) Заявлението за издаване на документите по ал. 1 на непълнолетни се подава лично и в присъствието на родител или представител по чл. 25 от Закона за убежището и бежанците, който полага подпис в заявлението. Заявлението за издаване на документите по ал. 1 на поставени под запрещение се подава лично и в присъствието на настойник или попечител, който полага подпис в заявлението.“
§ 19. В чл. 63б ал. 2 се изменя така:
„(2) Картата на бежанец, картата на чужденец, получил убежище, картата на чужденец с хуманитарен статут на непълнолетни се получава от родител, а при непридружените непълнолетни - лично, заедно с представител по чл. 25 от Закона за убежището и бежанците. Документите на поставените под запрещение се получават от настойник или попечител.“
§ 20. Член 82 се изменя така:
„Чл. 82 (1) За административни нарушения по този закон, установени в момента на извършването им, на мястото на нарушението може да бъде наложена глоба с фиш в минималния размер, посочен в административнонаказателната разпоредба за съответното нарушение. Издаденият за наложената глоба фиш трябва да съдържа следните данни: самоличността на служителя, наложил глобата; самоличността на нарушителя, мястото и времето на нарушението, нарушените разпоредби, размера на глобата, срока, сметката и начините за доброволно заплащане. Фишът се подписва от служителя, наложил глобата, и от нарушителя, когато е съгласен да плати глобата. Образци на бланки на фиш се утвърждават от ръководителите на ведомствата по чл. 1, ал. 2 от този закон.
(2) На лице, което оспорва извършеното от него нарушение или размера на наложената му глоба или откаже да подпише фиша, се съставя акт за установяване на административно нарушение.
(3) При повторно нарушение се съставя акт за установяване на административно нарушение.
(4) Издаден фиш, глобата по който не е платена доброволно в 
7-дневен срок от датата на издаването му, се смята за влязло в сила наказателно постановление и се изпраща за събиране на публичния изпълнител.“
§ 21. В чл. 84 ал. 3 се изменя така:
„(3) Установяването на нарушенията, издаването на предупрежденията по чл. 28 от Закона за административните нарушения и наказания (ЗАНН), резолюциите за прекратяване на административнонаказателното производство, наказателните постановления и обжалването им се извършват по реда, определен в ЗАНН.“
§ 22. В Преходните и заключителните разпоредби се създават 
§ 9д - 9ж:
„§ 9д. (1) До създаването на техническите и организационни условия за издаване на български лични документи съгласно изискванията, установени в Регламент (ЕС) 2019/1157 на Европейския парламент и на Съвета от 20 юни 2019 година относно повишаване на сигурността на личните карти на гражданите на Съюза и на документите за пребиваване, издавани на гражданите на Съюза и на членовете на техните семейства, които упражняват правото си на свободно движение, се прилага действащото до влизането в сила на този закон законодателство.
(2) Личните карти, които не отговарят на изискванията на Регламент (ЕС) 2019/1157 на Европейския парламент и на Съвета от 
20 юни 2019 година относно повишаване на сигурността на личните карти на гражданите на Съюза и на документите за пребиваване, издавани на гражданите на Съюза и на членовете на техните семейства, които упражняват правото си на свободно движение, включително издадените 

след 2 август 2021 г., са със срок на валидност до 2 август 2031 г., ако срокът им на валидност не е изтекъл преди това.
(3) Картите за пребиваване на членове на семейството на граждани на Съюза, които не са граждани на държава членка, които упражняват правото си на свободно движение, които не отговарят на изискванията на чл. 7 от Регламент (ЕС) 2019/1157 на Европейския парламент и на Съвета от 20 юни 2019 година относно повишаване на сигурността на личните карти на гражданите на Съюза и на документите за пребиваване, издавани на гражданите на Съюза и на членовете на техните семейства, включително издадените след 2 август 2021 г., са със срок на валидност до 3 август 2026 г., ако срокът им на валидност не е изтекъл преди това.
§ 9е. В случаите, предвидени в закона, български лични документи с възможност за включване на удостоверение за електронна идентичност се издават след създаването на техническите и организационни условия за това.
§ 9ж. Временна карта за самоличност по чл. 13, ал. 2, заместваща личната карта, се издава от Министерството на вътрешните работи след създаването на техническите и организационни условия за това.“
§ 23. Навсякъде в закона думите „транспорта, информационните технологии и съобщенията“ се заменят с „транспорта и съобщенията“. 
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 24. В § 29 от Заключителните разпоредби към Закона за изменение и допълнение на Закона за българските лични документи (обн., ДВ, бр. 58 от 2019 г.; изм., бр. 98 от 2020 г.) се правят следните изменения и допълнения:
1.	Досегашният текст става ал. 1 и в него думите „не по-късно от 2 август 2021 г.“ се заличават.
2.	 Създава се ал. 2:

„(2) До създаването на техническите и организационни условия за издаване на паспорти със срок на валидност 10 години се издават паспорти със срок на валидност 5 години.“
§ 25. Параграф 2, т. 1 и § 17 влизат в сила от 1 юни 2023 г.

Законът е приет от 48-ото Народно събрание на ………..…... 2023 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Вежди Рашидов)

М  О  Т  И  В  И

към проекта на Закон за изменение и допълнение на 
Закона за българските лични документи

1. Причини, които налагат приемането на законопроекта:
Необходимостта от изменение и допълнение на Закона за българските лични документи (ЗБЛД) произтича от необходимостта за улесняване на гражданите при предоставяне на услуги, свързани с издаване на свидетелство за управление на моторно превозно средство. Към настоящия момент в ЗБЛД (чл. 9, ал. 2) е предвидено, че при промяна на постоянния адрес от едно населено място в друго населено място в срок до 30 дни от издаване на нов документ лицето е длъжно да подаде заявление за издаване на ново свидетелство за управление на моторно превозно средство (СУМПС). На базата на извършен анализ е установено, че е възможно да отпадне задължителното подаване на заявление за издаване на ново СУМПС при промяна на постоянен или настоящ адрес на дадено лице, тъй като данните по отношение на адреса могат да се удостоверят по електронен път в реално време. С цел намаляване събирането на лични данни във връзка с предоставяните административни услуги, без да има действителна нужда от това, е предвидена и съответна разпоредба в закона. С промените на ЗБЛД (ДВ, бр. 21 от 2021 г.) се въведе нова административна услуга за издаване на СУМПС, а именно - ускорена услуга: при подмяна на свидетелство за управление на моторно превозно средство поради изтичането на срока на валидност, при вече изтекъл срок на валидност, при промяна в данните на водача, отнасящи се до смяна на фамилия и транслитерация, както и при издаване на дубликат - до три работни дни от приемането на заявлението. Свидетелството за управление на МПС е документ за самоличност на българските граждани на територията на Република България, но също е и документ, с който голяма част от българските граждани изпълняват служебните си задължения, и за които е много важно бързото преиздаване на документа. Това обстоятелство се доказа и с броя на подадените заявления при заявена ускорена услуга в звената „Пътна полиция“ при СДВР/ОДМВР, а именно - 2025 за 9 работни дни. В тази връзка със законопроекта се предлага да се разшири обхватът на тази услуга, като се добавят и случаите на: 1. първоначално придобиване на правоспособност за управление на МПС от определена категория; 
2. подмяна на СУМПС поради придобиване на правоспособност за управление от нова категория; 3. възстановяване на правоспособност, след като на водача са били отнети контролните точки; 
4. възстановяване на правоспособност, след като водачът се е отказал от категории.
В ЗБЛД е създадена правна възможност личните карти на българските граждани да съдържат удостоверения за електрона идентичност. Това осигурява функционалната възможност личните карти да бъдат използвани като носители на електронен идентификатор по смисъла на Закона за електронната идентификация. Като допълнителна мярка за постигане на масова употреба на електронната идентификация е регламентирана възможността за запис на удостоверения за електронна идентичност в разрешенията за пребиваване, които се издават на пребиваващи в Република България чужденци. Предвидена е също така възможност при определени условия да бъдат издавани паспорти със срок на валидност 10 години, както и временна карта за самоличност, когато са отнети документите по чл. 13, ал. 1, т. 1 и 2 от ЗБЛД съгласно чл. 68, ал. 2 от Наказателно-процесуалния кодекс. Всички тези разпоредби влязоха в сила на 2 август 2021 г., но на практика те не могат да бъдат осъществявани от дирекция „Български документи за самоличност“ при МВР, тъй като все още по обективни причини не може да бъде приключена процедурата по обществена поръчка с предмет -Проектиране, изграждане и управление на Системата за издаване на български лични документи, която е пряко обвързана с горепосочените законови положения. 
Към момента издаваната лична карта на български граждани не е съобразена с актуални изисквания, предвидени в Регламент ЕС 
№ 2019/1157 на Европейския парламент и на Съвета относно повишаване сигурността на личните карти, съгласно който, считано от 2 август 2021 г. всички държавите - членки на Съюза, трябва да започнат производството на лични карти с електронен носител на информация с биометрични данни. Разрешението за пребиваване на граждани на трети страни, което се издава в Република България, също не изпълнява изискванията на Регламент (ЕС) 2017/1954 на Европейския парламент и на Съвета за изменение на Регламент (ЕО) 1030/2002 на Съвета, с който се въвежда нов формат на документа. Във връзка с последното Република България е информирана с официално уведомително писмо на Европейската комисия за стартиране на процедура за нарушение 
№ 2021/2127 по чл. 258 от Договора за функционирането на ЕС. В тази връзка със законопроекта се предвиждат съответните разпоредби, които да укажат на българските граждани възможностите за заявяване на документи, отговарящи на европейските изисквания.
Със законопроекта се урежда на законово ниво хипотезата на подаване на заявление за издаване на нов документ за самоличност, когато заявителят не може да представи документ за самоличност или заместващ го такъв поради загубване, кражба или унищожаване. Предвижда се удостоверяването на самоличността да става с представяне на копие на удостоверителен документ за раждане с оглед на доказване на самоличност.

2. Цели, които се поставят с приемането на законопроекта:
С проекта на ЗИДЗБЛД се цели да бъдат улеснени гражданите при предоставяне на услуги, свързани с издаване на свидетелство за управление на моторно превозно средство.  Друга цел е да се уреди на законово ниво хипотезата на подаване на заявление за издаване на нов документ за самоличност, когато заявителят не може да представи документ за самоличност или заместващ го такъв поради загубване, кражба или унищожаване. Предвижда се удостоверяването на самоличността да става с представяне на удостоверителен документ за раждане.
Също така се цели да бъдат уточнени определени разпоредби на Закона за българските лични документи, които дават възможност личните карти на българските граждани да съдържат удостоверения за електрона идентичност, да бъдат издавани паспорти със срок на валидност 10 години, да се издава временна карта за самоличност, когато са отнети документите по чл. 13, ал. 1, т. 1 и 2 от ЗБЛД съгласно чл. 68, ал. 2 от Наказателно-процесуалния кодекс, предвид обективната невъзможност за обезпечаване на тяхното прилагане.

3. Финансови и други средства, необходими за прилагането на новата уредба:
Приемането на проекта на ЗИДЗБЛД не води до необходимост от осигуряване на допълнителни финансови средства.

4. Очаквани резултати от прилагането:
С приемането на законопроекта ще се извършат необходимите нормативни промени, свързани с улесняването на гражданите при предоставяне на услуги, свързани с издаване на свидетелство за управление на моторно превозно средство.  Ще бъде уредена на законово ниво хипотезата на подаване на заявление за издаване на нов документ за самоличност, когато заявителят не може да представи документ за самоличност или заместващ го такъв поради загубване, кражба или унищожаване. Ще бъдат пояснени определени разпоредби на Закона за българските лични документи, които дават възможност личните карти на българските граждани да съдържат удостоверения за електронна идентичност, да бъдат издавани паспорти със срок на валидност 10 години, да се издава временна карта за самоличност, когато са отнети документите по чл. 13, ал. 1, т. 1 и 2 от ЗБЛД съгласно чл. 68, ал. 2 от Наказателно-процесуалния кодекс. 

5. Анализ за съответствие с правото на Европейския съюз:
С проекта не се предвижда въвеждане на актове на Европейския съюз, поради което не са изготвени таблици за съответствие с правото на Европейския съюз.

МИНИСТЪР-ПРЕДСЕДАТЕЛ: